渭川獵
作者：張鎡
朝代：宋

paragraphs: 鳴冬朔風聲披靡，原樹莽蒼枯欲死。
出門四望來無人，何許翁閒守寒水。
胸中百萬總活法，閉口不言心自喜。
姓名絕念公侯前，草野耕夫略相比。
一朝千乘從空來，照天戈甲光皚皚。
罾羅不爲彲羆設，果應龜墨收奇才。
鷹揚元勳塞兩儀，遣爾後嗣恢宏基。
魯公如棠但射魚，縱得齒革何能爲。